User talk:Papastasos

O Αναστάσιος Παπάς γεννήθηκε στην Κοζάνη το Μάρτιο του 1967. Είναι παντρεμένος με την Άννα Δοϊρανλή κι έχουν δυο παιδιά, την Τατιάνα και τον Αργύρη. Έζησε στη Σιάτιστα μέχρι την αποφοίτησή του από το Τραμπάντζειο Λύκειο κι έκτοτε ζει κι εργάζεται στη Θεσσαλονίκη. Φοίτησε στην Παιδαγωγική Ακαδημία Θεσσαλονίκης τα έτη 1985-1987. Ολοκλήρωσε το πρόγραμμα εξομοίωσης στο Παιδαγωγικό Τμήμα Δημοτικής Εκπαίδευσης Α.Π.Θ. το 1999. Από το 2009 ως το 2011 μετεκπαιδεύτηκε στο Διδασκαλείο του Παιδαγωγικού Τμήματος Δημοτικής Εκπαίδευσης του Α.Π.Θ. «Δ. Γληνός», στο οποίο εκλέχτηκε πρόεδρος του Συλλόγου Μετεκπαιδευομένων τη χρονιά 2010-2011. Το 2009 εισήχθη στο Τμήμα Θεολογίας της Θεολογικής Σχολής του Α.Π.Θ κι αποφοίτησε το 2012. Το 2015 απέκτησε τον πρώτο μεταπτυχιακό τίτλο στον κλάδο Ιστορικής Θεολογίας με ειδίκευση στην Ιστορία και το 2017 το δεύτερο μεταπτυχιακό τίτλο στον κλάδο Πρακτικής Θεολογίας με ειδίκευση στην Παιδαγωγική (με τη χρήση ΤΠΕ). Από το 2019 είναι Υποψήφιος Διδάκτωρ Θεολογίας Α.Π.Θ. Το 2008 παρακολούθησε το πρόγραμμα επιμόρφωσης επιμορφωτών στα ΠΑΚΕ Ιωαννίνων και Θεσσαλονίκης και στη συνέχεια πιστοποιήθηκε ως επιμορφωτής Β΄ Επιπέδου στην Πράξη «Επιμόρφωση των εκπαιδευτικών για την αξιοποίηση και εφαρμογή των ΤΠΕ στη διδακτική πράξη». Συμμετέχει από το 2010 κ.ε. στα προγράμματα Β΄ Επιπέδου ως επιμορφωτής σε ΚΣΕ της Θεσσαλονίκης. Το σχ. έτος 2011-12 υπήρξε επιμορφωτής στο πρόγραμμα εκπαίδευσης επιμορφωτών Β' επιπέδου στο πλαίσιο της Πράξης «Επιμόρφωση των Εκπαιδευτικών για την Αξιοποίηση και Εφαρμογή των ΤΠΕ στη Διδακτική Πράξη» στο Πανεπιστημιακό Κέντρο Επιμόρφωσης (ΠΑΚΕ) Κ. & Δυτ. Μακεδονίας. Από το 2011 ως στο 2013 εργάστηκε ως επιμορφωτής στο 1ο και 2ο ΠΕΚ Θεσσαλονίκης. Ως δάσκαλος εργάστηκε στα Μακεδονικά Εκπαιδευτήρια Θεσσαλονίκης (1991-1994), στο 5ο Δημοτικό Σχολείο Ρόδου (1995-96) στο 2ο και 4ο Δημοτικό Σχολείο Σιάτιστας (1996-1997) και στο 1ο Δημοτικό Σχολείο Ξάνθης (1997-98). Τα έτη 1998-2000 υπηρέτησε στο 3ο Γραφείο Πρωτοβάθμιας Εκπαίδευσης Ν. Κοζάνης στη θέση του υπεύθυνου εκπαιδευτικών θεμάτων και υπεύθυνου μηχανοργάνωσης. Από το 2000 και μέχρι τη σχολική χρονιά 2003-2004 εργαζόταν στο Δημοτικό Σχολείο Λαγυνών Λαγκαδά, από το 2004 μέχρι το 2008 στο 65ο Δημοτικό Σχολείο Θεσσαλονίκης, δίπλα στο σταθμό των τρένων, το 2008-2009 στο 92ο Δημοτικό Σχολείο Θεσσαλονίκης και το 2011-12 στο 17ο Δημοτικό Σχολείο Θεσσαλονίκης. Το 2012 επέστρεψε στο 92ο Δημοτικό Σχολείο Θεσσαλονίκης στο οποίο ανήκει οργανικά και δίδαξε μέχρι το 2017. Το 2017 τοποθετήθηκε στη θέση του Διευθυντή του 3ου Δημ. Σχολείου Θεσσαλονίκης, όπου υπηρετεί μέχρι σήμερα Το 2012 τιμήθηκε με αριστείο στο «Θεσμό Αριστείας & ανάδειξη καλών πρακτικών στην Α΄ θμια και Β΄ θμια Εκπαίδευση». Ασχολείται με προγράμματα Αγωγής Υγείας, Πολιτιστικά και Περιβαλλοντικά Προγράμματα εντάσσοντας, όπου κι όταν χρειάζεται, τις Τ.Π.Ε. στην εκπαιδευτική διαδικασία.